KOMISIJOS REGLAMENTAS (EB) Nr. 263/2006
2006 m. vasario 15 d.
iš dalies keičiantis Reglamentų (EB) Nr. 796/2004 ir (EB) Nr. 1973/2004 nuostatas dėl riešutų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c, l ir m punktus,
kadangi:
(1)
Siekiant išvengti galimo riešutų auginimo išnykimo tradicinėse zonose ir tolesnių neigiamų padarinių aplinkosaugos, kaimo, socialinių ir ekonominių reikalų srityse, Reglamentu (EB) Nr. 1782/2003 nustatyta paramos schema riešutų sektoriui.
(2)
Reglamentu (EB) Nr. 1782/2003 nustatytos išmokos už riešutų plotą atsižvelgiant į tankumą ir minimalų dydį.
(3)
Siekiant supaprastinti išmokų už riešutų plotą schemą, nepažeidžiant Reglamentu (EB) Nr. 1782/2003 nustatytų reikalavimų atitikimo sąlygų ir laikantis šiuo reglamentu numatytų tikslų, reikėtų iš dalies pakeisti su žemės ūkio paskirties sklypų identifikavimu ir pagalbos paraiškų turiniu susijusias sąlygas, numatytas 2004 m. balandžio 21 d. Komisijos reglamente (EB) Nr. 796/2004, nustatančiame išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (2). Taip pat reikėtų iš dalies pakeisti 2004 m. spalio 29 d. Komisijos reglamento (EB) Nr. 1973/2004, nustatančio išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles (3), nuostatas, susijusias su pagalbos už riešutų plotą išmokomis.
(4)
Siekiant kontrolės sistemą pritaikyti prie standartinės kontrolės normų, taikomų pagalbos už plotą schemoms, reikėtų iš dalies pakeisti Reglamente (EB) Nr. 796/2004 numatytas sąlygas.
(5)
Dėl to Reglamentus (EB) Nr. 796/2004 ir (EB) Nr. 1973/2004 reikėtų atitinkamai iš dalies pakeisti.
(6)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 796/2004 iš dalies keičiamas taip:
1)
6 straipsnio 3 dalis išbraukiama;
2)
13 straipsnio 5 dalis pakeičiama šiuo tekstu:
„5. Jei pateikiama pagalbos už riešutmedžių plotą paraiška, kaip numatyta Reglamento (EB) Nr. 1782/2003 IV antraštinės dalies 4 skyriuje, vienoje paraiškoje nurodomas riešutmedžių skaičius pagal atskiras rūšis.“;
3)
26 straipsnio 1 dalies antros pastraipos d punktas pakeičiamas ir išdėstomas taip:
„d)
5 % pagalbos už riešutmedžių plotą paraiškas pateikusių ūkininkų, kaip numatyta Reglamento (EB) Nr. 1782/2003 IV antraštinės dalies 4 skyriuje.“.
2 straipsnis
Reglamento (EB) Nr. 1973/2004 15 straipsnis keičiamas taip:
„15 straipsnis
Sąlygos Bendrijos išmokoms gauti
1. Reglamento (EB) Nr. 1782/2003 83 straipsnyje numatyta pagalba už plotą gali būti skirta tik už tuos žemės ūkio plotus, kuriuose auginami riešutmedžiai, kurie atitinka šio straipsnio 2 ir 3 dalyje nustatytus reikalavimus pagal Reglamento (EB) Nr. 796/2004 11 straipsnio 2 dalyje nustatytiną datą.
Tais atvejais, kai plotas užsodintas skirtingų rūšių riešutmedžiais ir kai pagalba diferencijuojama pagal atskiras rūšis, apie tinkamumą skirti pagalbą sprendžiama pagal tai, ar laikomasi šio straipsnio 3 dalyje nustatyto minimalaus medžių skaičiaus viename hektare, mažiausiai vienai riešutų rūšiai.
2. Minimalus plotas, už kurį pagal Reglamento (EB) Nr. 1782/2003 83 straipsnį gali būti suteikta pagalba, sudaro 0,10 hektaro. Tačiau valstybės narės, remdamosi objektyviais kriterijais, kuriais atsižvelgiama į atitinkamų plotų ypatumus, gali nustatyti didesnį minimalų dydį.
3. Riešutus vedančių rūšių medžių skaičius viename hektare negali būti mažesnis negu:
i)
125 riešutiniai lazdynai;
ii)
50 migdolų;
iii)
50 riešutmedžių;
iv)
50 pistacijų;
v)
30 ceratonijų.
Tačiau valstybės narės, remdamosi objektyviais kriterijais, kuriais atsižvelgiama į atitinkamų gamybos sąlygų ypatumus, gali nustatyti didesnį minimalų sodinių tankumą.
4. 1 dalies antroje pastraipoje numatytais atvejais skirtinos pagalbos dydis lygus už tokią rūšį, kuri atitinka reikalavimus pagalbai gauti, teikiamos pagalbos dydžiui ir didžiausiai už ją skirtinai sumai.“.
3 straipsnis
Šis reglamentas įsigalioja trečią dieną po jo paskelbimo Europos Sаjungos oficialiajame leidinyje.
Jis taikomas pagalbos paraiškoms, pateiktoms nuo 2006 m. ir ateinančiais metais.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 15 d.